Du optjener ret til dage med feriedagpenge på baggrund af a-kassens udbetaling af dagpenge og feriedagpenge, samt udbetaling af barselsdagpenge fra Udbetaling Danmark. Ferieåret, hvor du optjener feriedage, løber fra den 1. september til den 31. august det følgende år. Er du fuldtidsforsikret, optjener du 2,08 feriedage for hver måned, du får udbetalt 160,33 timer med dagpenge. Er du deltidsforsikret, optjener du 2,08 dage, hvis du får udbetalt for 130 timer. Får du udbetalt for et mindre antal timer, sker der en forholdsmæssig beregning. OBS! Du har først optjent ferien på det tidspunkt, hvor fx dagpengene er udbetalt til dig. Det betyder, at dagpenge for september måned skal være udbetalt, før du har optjent ret til feriedagpenge. Du kan derfor først få udbetalt feriedagpenge fra oktober måned. Er du fuldt ledig i et ferieår, kan du kan højst optjene 25 dage med feriedagpenge. Er du nyuddannet på dagpenge, og ikke er forsørger, optjener du 1,81 feriedage pr måned, når du får udbetalt 160,33 timer for en måned. Det betyder, at du højst kan optjene 22 dage med feriedagpenge, hvis du er fuldt ledig i et ferieår.